Upravni odbor Nevladine Fondacije “Budi Human“, na osnovu člana 26 Zakona o nevladinim organizacijama (Sl.list CG 37/17 od 14.06.2017.god) i člana 11 Statuta Fondacije Budi Human, na sjednici održanoj dana 22.07.2021 godine donosi:

***PRAVILNIK***

* ***O NAČINU I POSTUPKU RASPODJELE NOVČANIH SREDSTAVA KORISNICIMA FONDACIJE, PRIKUPLJENIH NA HUMANITARNOJ AKCIJI „TELETON“ -***

***I - OPŠTE ODREDBE***

Član 1

Ovim Pravilnikom reguliše se način i postupak raspodjele novčanih sredstava korisnicima Fondacije, prikupljenih povodom humanitarne akcije „TELETON“, organizovane u saradnji Nevladine Fondacije „Budi Human“ (u daljem tekstu: Fondacija) i šest televizija: JP „RT Crne Gore“ Podgorica, „A Media Team" DOO - „TV A1 Montenegro“ Podgorica / „Atlas Media Group“ doo – Podgorica, Televizije „Vijesti“ DOO Podgorica, „AST“ DOO – „Prva Televizija“ Podgorica, „Lutrija Crne Gore“ AD – „TV7“ Podgorica, Nova M“ DOO, Podgorica.

Ukupno preostala novčana sredstva povodom humanitarne akcije iz stava 1 ovog člana Pravilnika na žiro računu 520-14626-41 i deviznom računu 520-0420000008503-14 kod Hipotekarne banke iznose 292.304,03 €.

***II – KORISNIK FONDACIJE***

Član 2

Korisnik Fondacije je svako fizičko lice do navršene 21 (slovima: dvadeset i jedne) godine starosti, kod koga je od strane ljekara specijaliste u Kliničkom centru Crne Gore, nakon dijagnostičke obrade i

liječenja, konstatovano maligno oboljenje, uz uslov da njegov roditelj, staratelj ili drugi zakonski zastupnik dostavi sljedeću dokumentaciju:

1. Uredno popunjen Korisnički zahtjev;
2. Uvjerenje o državljanstvu Crne Gore;
3. Izvod iz matične knjige rođenih;
4. Dvije različite fotografije u što većoj rezoluciji;
5. Ovjerenu fotokopiju lične karte ili pasoša roditelja, staratelja ili drugog zakonskog zastupnika;
6. Ukoliko su roditelji razvedeni, pravosnažna sudska odluka o razvodu braka iz koje proizilazi kojem roditelju je povjereno vršenje roditeljskog prava;
7. Izvještaj ljekara specijaliste ne starijeg od tri mjeseca, iz kojeg nedvosmisleno proizilazi da se dijete liječi od nekog oblika malignog tumora, leukemije ili limfoma i ostatak medicinske dokumentacije;
8. Izvod iz Banke iz kojeg proizilazi da je budući korisnik, njegov roditelj, staratelj ili drugi zakonski zastupnik vlasnik računa u toj banci, kao i instrukcije za plaćanje.

Lica koja su upućena na liječenje u Republiku Srbiju, stiču pravo na dobijanje jednokratne pomoći, pod uslovom da, pored dokumentacije iz stava 1 ovog člana, dostave i dokaz da je dijete upućeno na liječenje u Republiku Srbiju i to:

1. Izvještaj sa konzilijuma ljekara odgovarajućih specijalnosti kojim se predlaže liječenje u Beogradu
2. Nalaz i mišljenje prvostepene ljekarske komisije FZO (uput i potvrda o potrebi putovanja)

Lica koja su upućena na liječenje u inostranstvo (osim u Republiku Srbiju) stiču pravo na dobijanje jednokratne pomoći pod uslovom da, pored dokumentacije iz stava 1 ovog člana, dostave i dokaz da je dijete upućeno na liječenje u inostranstvo (osim u Republiku Srbiju) i to:

1. Izvještaj sa konzilijuma ljekara odgovarajućih specijalnosti kojim se predlaže liječenje u inostranstvu
2. Rješenje FZO kojim se potvrđuje da je djetetu odobreno liječenje u inostranstvu

Dokaz o liječenju u inostranstvu osim u Republici Srbiji:

1. Kompletna medicinska dokumentacija iz zdravstvene ustanove u inostranstvu o obavljenom liječenju
2. Izvještaj ljekara specijaliste odgovarajuće specijalnosti iz zdravstvene ustanove u inostranstvu kojim se predlaže nastavak liječenja / prijedlog zdravstvene ustanove u inostranstvu za produženje liječenja, nastavak liječenja i kontrolni pregled
3. Rješenje komisije FZO kojim se odobrava nastavak liječenja u inostranstvu, kontrolni pregled ili produženje liječenja

Izvještaj ljekara specijaliste mora sadržati: postavljenu dijagnozu, razlog zašto se predlaže liječenje, naziv zdravstvene ustanove i države u kojoj se predlaže liječenje, liječenje koje treba sprovoditi (ambulantno, produženo liječenje, kontrolni pregled, dužinu liječenja u inostranstvu i dr.)

Rješenje FZO mora sadržati: podatke o državi i zdravstvenoj ustanovi u koju se dijete šalje na liječenje, način i dužinu trajanja liječenja, način plaćanja troškova liječenja, pratioca u odlasku, povratku i u toku liječenja.

Korisnik Fondacije, uz ispunjene uslove iz prethodnih stavova ovog člana Pravilnika, može postatiti svako fizičko lice, bez obzira na činjenicu da li njegovo liječenje finansira Fond zdravstva Crne Gore ili ne.

***III – DOKUMENTACIJA FONDACIJE***

Član 3

Za zasnivanje korisničkog odnosa Fondacije sa Korisnikom Fondacije, u smislu dodjeljivanja jednokratne novčane pomoći, neophodna su sljedeća dokumenta:

1. Korisnički zahtjev - akt sa pratećom dokumentacijom iz člana 2 ovog Pravilnika, koji Korisnik Fondacije ispunjava da bi stekao uslov za zasnivanje korisničkog odnosa sa Fondacijom
2. Odluka o visini jednokratne pomoći;

Član 4

Odlukom o dodjeli jednokratne pomoći reguliše se da li je određeno lice ispunilo uslove propisane ovim Pravilnikom za isplatu jednokratne pomoći, visina jednokratne pomoći i način isplate.

Odlukom iz stava 1 ovog člana definišu se potrebna novčana sredstva u ukupnom iznosu u skladu sa ovim Pravilnikom.

Isplatom jednokratne novčane pomoći od strane Fondacije Korisniku, gase se njihova međusobna prava i obaveze po ovom Pravilniku, s tim što Korisnik stiče pravo da po isteku jedne godine od dana isplate jednokratne novčane pomoći ponovo aplicira za dodjelu pomoći, pod uslovom da podnese novi zahtjev sa pratećom dokumentacijom iz člana 2 ovog Pravilnika, kao i da u trenutku podnošenja zahtjeva još postoje novčana sredstva na računu NVF “Budi human“ račun TELETONA 520-14626-41.

***IV – JEDNOKRATNA POMOĆ KORISNIKU FONDACIJE***

Član 5

Pomoć Korisnicima Fondacije vršiće se isplatom novčanih sredstava u jednokratnim novčanim iznosima. Pravo na isplatu jednokratne novčane pomoći imaju sljedeće kategorije Korisnika:

* Lica koja se nalaze na liječenju u Crnoj Gori;
* Lica koja su upućena na liječenje u Republiku Srbiju; i
* Lica koja su upućena na liječenje u inostranstvo, osim u Republiku Srbiju.

Član 6

***Korisnici koji se nalaze na liječenju u Crnoj Gori***

Svi Korisnici u smislu člana 2 stav 1 ovog Pravilnika, nakon prethodno sprovedene procedure od strane Fondacije i davanja pozitivne Odluke, stiču pravo na jednokratnu novčanu pomoć u iznosu od 3.000,00

eura (slovima: tri hiljade eura), direktnom isplatom sa računa NVF “Budi human“ račun TELETONA 520-14626-41 na račun tog lica, odnosno njegovog roditelja, staratelja ili drugog zakonskog zastupnika.

Korisnici iz stava 1 ovog člana, ukoliko u roku od jedne godine od dana isplate jednokratne novčane pomoći, dostave dokaz za liječenje u Republici Srbiji ili inostranstvu osim u Republici Srbiji, stiču pravo da, dostavljanjem dodatne dokumentacije iz člana 2 ovog Pravilnika, dobiju dodatnu jednokratnu pomoć u iznosu od još 2.000,00 eura (dvije hiljade eura) ukoliko su upućeni u Republiku Srbiju, odnosno još do 12.000,00 eura (dvanaest hiljada eura) ukoliko su upućeni u inostranstvo, osim u Republiku Srbiju.

U ovom slučaju, Korisnik odmah dobija dodatnu jednokratnu pomoć u iznosu od 4.500,00 eura, dok se ostatak sredstava u iznosu od 7.500,00 eura isplaćuje kvartalno, svaka tri mjeseca po 2.500,00 eura, uz dokaz da se lice još uvijek nalazi u inostranstvu u skladu sa dokumentacijom koju je neophodno dostaviti iz člana 2 stav 4. Ukoliko se lice koje konkuriše već nalazi 12 i više mjeseci na liječenje u inostranstvu, u tom slučaju, ukoliko priloži odgovarajući dokaz, može ostvariti cjelokupan iznos od 15.000,00 eura koji se odmah isplaćuje.

***Korisnici koji se nalaze na liječenju u Republici Srbiji***

Član 7

Svi Korisnici u smislu člana 2 stav 1 i 2 ovog Pravilnika koji posjeduju odgovarajući uput ili se već nalaze na liječenju u Republici Srbiji, nakon prethodno sprovedene procedure od strane Fondacije i davanja pozitivne Odluke, stiču pravo na jednokratnu novčanu pomoć u iznosu od 5.000,00 eura (slovima: pet hiljada eura), direktnom isplatom sa računa NVF “Budi human“ račun TELETONA 520-14626-41 na račun tog lica, odnosno njegovog roditelja, staratelja ili drugog zakonskog zastupnika.

Korisnici iz stava 1 ovog člana, ukoliko u roku od jedne godine od dana isplate dobiju uput za dalje liječenje u inostranstvo osim u Republici Srbiji, stiču pravo da dostavljanjem dodatne dokumentacije iz člana 2 stav 3 ovog Pravilnika dobiju dodatnu jednokratnu pomoć u iznosu do 10.000,00 eura (deset hiljada eura). Iznos od 2.500,00 eura se isplaćuje odmah, dok se ostatak sredstava u iznosu od 7.500,00 isplaćuje kvartalno, svaka tri mjeseca po 2.500,00 eura, uz dostavljeni dokaz da se lice još uvijek nalazi u inostranstvu u skladu sa dokumentacijom koju je neophodno dostaviti iz člana 2 stav 4.

***Lica koja su upućena na liječenje u inostranstvo, osim u Republiku Srbiju***

Član 8

Svi Korisnici u smislu člana 2 stav 1 i 2 ovog Pravilnika koji posjeduju odgovarajući uput ili se već nalaze na liječenju u inostranostvu, osim u Republici Srbiji, nakon prethodno sprovedene procedure od strane Fondacije i davanja pozitivne Odluke, stiču pravo na jednokratnu novčanu pomoć u iznosu do 15.000,00 eura (slovima: petnaest hiljada eura), direktnom isplatom sa računa NVF “Budi human“ račun TELETONA 520-14626-41 na račun tog lica, odnosno njegovog roditelja, staratelja ili drugog zakonskog zastupnika.

Lica koja su upućena na liječenje u inostranstvo, osim u Republiku Srbiju, dobijaju novčanu pomoć u iznosu od 7.500,00 eura, dok se ostatak sredstava u iznosu od 7.500,00 eura isplaćuje kvartalno, svaka tri mjeseca po 2.500,00 eura, uz dokaz da se lice još uvijek nalazi u inostranstvu u skladu sa dokumentacijom koju je neophodno dostaviti iz člana 2 stav 4.

Ukoliko se lice koje konkuriše već nalazi 12 i više mjeseci na liječenju u inostranstvu, u tom slučaju, ukoliko priloži odgovarajući dokaz, može ostvariti cjelokupan iznos od 15.000,00€ koji se odmah isplaćuje.

***VI - POSTUPAK OSTVARIVANJA PRAVA NA SREDSTVA FONDACIJE***

Član 9

Nakon prijema dokumentacije iz stava 1 ovog člana, ona se priprema i šalje tročlanoj komisiji na razmatranje. Tročlana komisija ljekarske struke ispituje da li lice koje traži jednokratnu novčanu pomoć zadovoljava kriterijume koje zahtijeva Fondacija ovim Pravilnikom.

Po potrebi, Fondacija može da kontaktira Fond Zdravstva i Klinički Centar Crne Gore radi utvrđivanja činjenica iz zahtjeva Korisnika.

Nakon što tročlana komisija izda pozitivno mišljenje o ispunjenosti uslova za sticanje prava na dobijanje jednokratne novčane pomoći, Izvršni direktor Fondacije donosi Odluku o dodjeli novčane pomoći.

Ukoliko tročlana komsija Fondacije ili sama Fondacija utvrdi da je zahtjev neosnovan, tročlana komisija izdaje negativno mišljenje, a Fonacija Odluku kojom se zahtjev odbija kao neosnovan. Ukoliko se utvrdi da je zahtjev nepotpun, Administrator će pozvati podnosioca da podnese dopunu zahtjeva sa pozivom koju dokumentaciju treba dopuniti i ostaviti mu primjeren rok za dopunu. Ukoliko podnosilac ne postupi po pozivu, njegov zahtjev će biti odbačen kao nepotpun.

Postupak ostvarivanja prava traje do 30 dana, računajući od dana predaje zahtjeva, odnosno dopunskog zahtjeva Fondaciji.

Član 10

Prikupljena sredstva će biti isplaćivana prema vremenskom redosljedu predaje zahtjeva od strane zainteresovanih lica Primaocu.

Izuzetak od prethodnog stava ovog člana Pravilnika su lica koja nijesu finansijski podržana od strane Fonda zdravstva Crne Gore iz bilo kog razloga, u kom slučaju ta lica imaju pravo prioriteta u dobijanju novčane pomoći, bez obzira na vremenski redosljed predaje zahtjeva Fondaciji.

Lica koja su državljani Crne Gore, a koja se nalaze na liječenju o trošku Fonda zdravstva druge zemlje, a ne Crne Gore, ili o trošku određene međunarodne farmaceutske institucije u okviru programa, eksperimenata ili drugog načina usavršavanja medicinske borbe protiv malignih oboljenja, neće imati pravo prioriteta u smislu stava 2 ovog člana Pravilnika.

***VII – ZAVRŠNE ODREDBE***

Član 11

Sva lica koja namjeravaju da koriste jednokratnu novčanu pomoć, dužna su da se upoznaju sa odredbama ovog Pravilnika, koji je objavljen na zvaničnom sajtu Fondacije. Danom predaje zahtjeva Fondaciji smatra se da je to lice u cjelosti upoznato sa odredbama Pravilnika.

Korisnik i Fondacija komuniciraju putem elektronske pošte, na osnovu e-mail adrese koju Korisnik dostavlja prilikom podnošenja zahtjeva. Po potrebi, komunikacija se može ostvariti i direktnim putem u prostorijama Fondacije, telefonskim, kao i putem redovne pošte.

Maksimalan iznos za isplatu po jednom licu u toku 12 mjeseci može iznositi najviše 15.000,00 eura.

Član 12

O svim pitanjima koja eventualno nijesu uređena odredbama ovog Pravilnika, odlučivaće Upravni odbor Fondacije.

Pravilnik o načinu i postupku raspodjele novčanih sredstva korisnicima Fondacije, prikupljenih na humanitarnoj akciji „TELETON“ stupa na snagu odmah po usvajanju od strane Upravnog odbora Fondacije i isti će trajati sve do isteka prikupljenih novčanih sredstava.

Upravni odbor

Fondacije „Budi human“